І гэты моладзевы драйв адчуваецца па мінскім спектаклі, некалькі нумароў якога спецыяльна прэзентавалі для прэсы. Матэрыял напісаны такім чынам, што дазваляе кожнаму выканаўцу ўплываць, дзейсна знаходзіцца на сцэне. Галоўныя выканаўцы ў спектаклі — дасведчаныя Святлана Мацыеўская і Дзмітрый Якубовіч (яны будуць граць Дзіяну і Дэна Гудманаў) увесь час знаходзяцца ў жывым кантакце з моладдзю, якая яшчэ нядаўна выпусцілася з Акадэміі. І вось цікавае назіранне: падчас прэзентацыі мюзікла другі склад настолькі моцна падтрымліваў калег на сцэне, што, такое адчуванне, спяваў разам з першым. А тыя, хто выконваў (Эрык Абрамовіч, Арцём Пінчук і Паліна Дабравольская — Генры, Гэйб і Наталі адпаведна), яўна ўсведамляюць, як ім пашанцавала з такім матэрыялам. Звычайна трэба чакаць дзесяцігоддзе, каб цябе перавялі з масоўкі на галоўную ролю на ўмоўнай малой сцэне нейкага тэатра, а тут адразу ты робіш сапраўдны вялікі спектакль, і ў выніку ад энергетычнай напружанасці са сцэны можна пабачыць іскры, і ўжо старэйшае пакаленне робіць высілкі, каб адпавядаць гэтаму драйву.